## Pravilnik o načinu uporabe sredstava prisile ovlaštenih carinskih službenika Ministarstva financija Carinske uprave

### NN 134/2013 (9.11.2013.), Pravilnik o načinu uporabe sredstava prisile ovlaštenih carinskih službenika Ministarstva financija Carinske uprave

134 09.11.2013 Pravilnik o načinu uporabe sredstava prisile ovlaštenih carinskih službenika Ministarstva financija Carinske uprave

MINISTARSTVO FINANCIJA

2897

Na temelju članaka 55. stavka 6. Zakona o carinskoj službi (»Narodne novine«, broj 68/2013) ministar financija donosi

PRAVILNIK

O NAČINU UPORABE SREDSTAVA PRISILE OVLAŠTENIH CARINSKIH SLUŽBENIKA MINISTARSTVA FINANCIJA CARINSKE UPRAVE

1. OPĆE ODREDBE

Članak 1.

Ovim pravilnikom uređuju se način postupanja i uporaba sredstava prisile od strane ovlaštenih carinskih službenika Ministarstva financija Carinske uprave (u daljnjem tekstu:ovlašteni carisnki službenik) iz članka 54. stavka 1. Zakona o carinskoj službi (»Narodne novine« broj 68/2013; u daljnjem tekstu: Zakon) tijekom obavljanja nadzora za koje je nadležna Carinska uprava.

Članak 2.

Izrazi upotrijebljeni u ovom Pravilniku imaju sljedeće značenje:

a) »otpor« je radnja osobe koja se suprotstavlja upozorenju ili naredbi ovlaštenog carinskog službenika izdanoj radi osiguranja izvršenja nadzora,

b) »aktivan otpor« je radnja osobe koja pruža otpor uporabom oružja, oruđa, drugih predmeta ili tjelesne snage prema ovlaštenom carinskom službeniku, odnosno koja potiče druge osobe na otpor i na taj način onemogućava ovlaštenog carinskog službenika u izvršenju nadzora,

c) »pasivan otpor« je radnja osobe koja ne postupi po upozorenju ili zapovjedi ovlaštenog carinskog službenika ili položajem svojeg tijela onemogući izvršenje nadzora (legne, klekne, uhvati se za drugu osobu ili neki predmet i sl.),

d) »napad« je svaka izravna primjena sile ili prijetnje kojom neka osoba dovodi u opasnost život i tijelo ovlaštenog carinskog službenika ili druge osobe kako bi spriječila provođenje nadzora.

2. SREDSTVA PRISILE

Članak 3.

Sredstva prisile u smislu ovog Pravilnika su tjelesna snaga, sredstva za vezivanje, raspršivač s nadražujućom tvari i vatreno oružje.

Članak 4.

(1) Ovlašteni carinski službenik iz članka 54. stavka 1. Zakona ima pravo primijeniti sredstva prisile ukoliko se ni nakon primijenjenih mjera upozorenja i naredbi ne može osigurati daljnje provođenje nadzora.

(2) Ovlašteni carinski službenik upozorit će osobu kojoj izdaje zapovijed da će, ukoliko ne postupi ili se ogluši na zapovijed, upotrijebiti zakonom propisano sredstvo prisile.

(3) Ovlašteni carinski službenik nije dužan izreći upozorenje prije uporabe sredstava prisile ako bi se time dovelo u pitanje izvršenje službene radnje.

(4) Upotrijebljena sredstva prisile moraju biti razmjerna pruženom otporu te upotrijebljena uz nanošenje najmanje štetnih posljedica po osobu protiv koje su ta sredstva upotrijebljena.

Članak 5.

(1) Ovlašteni carinski službenik uvijek će upotrijebiti blaže sredstvo prisile, primjereno ozbiljnosti prijetnje, kojim se može osigurati provođenje nadzora.

(2) Ovlašteni carinski službenik dužan je prestati s uporabom sredstva prisile čim prestanu razlozi zbog kojih su sredstva prisile upotrijebljena.

Članak 6.

(1) Ovlašteni carinski službenik dužan je pri uporabi sredstava prisile poštivati dostojanstvo osobe prema kojoj se sredstvo prisile upotrebljava.

(2) Ovlašteni carinski službenik bez odgode mora pružiti prvu pomoć i organizirati liječničku pomoć vidljivo ozlijeđenoj osobi prema kojoj su upotrijebljena sredstva prisile.

(3) Ovlašteni carinski službenik će ponuditi organiziranje liječničke pomoći osobi prema kojoj su upotrijebljena sredstva prisile iako nije vidljivo ozlijeđena.

(4) Pružanje liječničke pomoći mora se organizirati i u slučaju kada osoba prema kojoj su upotrijebljena sredstva prisile naknadno zatraži takvu pomoć neovisno o tome je li ranije ponuđenu pomoć odbila.

Članak 7.

(1) Sredstva prisile ne smiju se upotrijebiti prema djeci, bolesnim, starim i iznemoglim osobama, teškim invalidima i ženama u vidljivom stadiju trudnoće.

(2) Iznimno, ovlašteni carinski službenik smije upotrijebiti sredstvo prisile i prema osobama iz stavka 1. ovog članka ako vatrenim oružjem, oruđem ili drugim opasnim predmetima izravno ugrožavaju život i tijelo ovlaštenog carinskog službenika ili druge osobe tijekom provođenja nadzora.

3. UPORABA TJELESNE SNAGE

Članak 8.

(1) Ovlašteni carinski službenik može uprabiti tjelesnu snagu kao sredstvo prisile ako na drugi način ne može provesti mjere nadzora radi odbijanja napada, radi sprječavanja izvršenja ili pokušaja izvršenja carinskog, trošarinskog ili drugog prekršaja ili kaznenog djela, radi sprječavanja otpora ili bijega osobe sudionika u postupku, te radi sprječavanja uništenja tragova koji mogu poslužiti kao dokaz.

(2) Uporaba tjelesne snage smatra se primjena zahvata borilačkih vještina ili njima sličnih postupaka na tijelu druge osobe kojima se postiže odbijanje napada ili savladavanje otpora osobe koja pruža otpor ili onemogućava provođenje nadzora uz nanošenje najmanje štetnih posljedica za osobu prema kojoj se postupa.

(3) Ovlašteni carinski službenik dužan je prestati s uporabom tjelesne snage kad prestane napad ili otpor.

4. UPORABA RASPRŠIVAČA S NADRAŽUJUĆOM TVARI

Članak 9.

Carinski službenik je ovlašten uporabiti raspršivač s nadražujućom tvari kad su ispunjeni uvjeti za uporabu tjelesne snage, osim u slučajevima svladavanja pasivnog otpora.

5. UPORABA SREDSTAVA ZA VEZIVANJE

Članak 10.

(1) Uporaba sredstava za vezivanje je ograničavanje pokretljivosti tijela vezivanjem ruku, propisanim sredstvima za vezivanje (lisicama) osobi koja tijekom provođenja nadzora pruža otpor, pokušava napasti, pobjeći ili se samoozljediti, odnosno ozlijediti drugu osobu.

(2) Iznimno, ovlašteni carinski službenik radi sprječavanja napada ili samoozljeđivanja može osobu vezati i drugim prikladnim sredstvima (plastični zatezači, remen i slično) kojima se mogu vezivati i noge.

(3) Ovlašteni carinski službenik upotrijebit će sredstva iz stavka 1. ovog članka, na način da sredstvo za vezivanje neće nanijeti nepotrebne tjelesne ozljede vezanoj osobi.

6. VATRENO ORUŽJE

Članak 11.

Ovlašteni carinski službenik nosi i upotrebljava kratko vatreno oružje i streljivo na cjelokupnom području Republike Hrvatske kada obavlja poslove iz nadležnosti Carinske uprave, sukladno posebnom propisu donesenom temeljem ovlaštenja iz članka 59. stavka 9. Zakona.

7. IZVJEŠĆE O UPORABI SREDSTAVA PRISILE

Članak 12.

(1) Ovlašteni carinski službenik koji je upotrijebio sredstvo prisile dužan je o tome bez odlaganja usmeno obavijestiti neposredno nadređenog službenika i u najkraćem roku podnijeti i pisano izvješće.

(2) Pisano izvješće. iz stavka 1. ovog članka mora sadržavati: vrijeme i mjesto uporabe sredstava prisile, ime i osobne podatke osobe protiv koje su sredstva prisile upotrijebljena, pravnu osnovu i vrstu upotrijebljenog sredstva prisile, opis događaja, eventualno nastale posljedice, ime i prezime ovlaštenog carinskog službenika koji je sredstvo upotrijebio i podatke o očevicima.

(3) Neposredno nadređeni službenik iz stavka 1. ovog članka po primitku pisanog izvješća dužan je odmah, nakon primitka pisanog izvješća, prikupiti potrebne obavijesti o okolnostima uporabe sredstava prisile te ih zajedno s pisanim izvješćem i mišljenjem dostaviti na ocjenu pomoćniku ravnatelja nadležnog Sektora u Carinskoj upravi

(4) Pomoćnik ravnatelja nadležnog Sektora, iz stavka 3. ovog članka, dužan je odmah, a najkasnije u roku od 24 sata od primitka pisanog izvješća o događaju, izvijestiti ravnatelja Carinske uprave o opravdanosti uporabe sredstava prisile od strane ovlaštenog carinskog službenika te poduzetim mjerama.

7. PRIJELAZNE I ZAVRŠNE ODREDBE

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/13-02/97

Urbroj: 513-02-1972/6-13-1

Zagreb, 17. listopada 2013.

Ministar financija
Slavko Linić, v. r.

Pravilnik, NN 134/2013-2897